กรณีศึกษา a2 Milk นมที่ขายดีจากนิวซีแลนด์
หุ้นของบริษัทนี้เพิ่มขึ้น 22 เท่า ใน 4 ปี เนื่องจากผลประกอบของบริษัทที่เติบโต ทำไมบริษัทที่ขายสินค้าธรรมดาๆ อย่างนม ถึงเติบโตอย่างมาก ลงทุนแมนจะเล่าให้ฟัง
17 ม.ค. 2563

กรณีศึกษา a2 Milk นมที่ขายดีจากนิวซีแลนด์ /โดย ลงทุนแมน
หุ้นของบริษัทนี้เพิ่มขึ้น 22 เท่า ใน 4 ปี เนื่องจากผลประกอบการของบริษัทที่เติบโต
ทำไมบริษัทที่ขายสินค้าธรรมดาๆ อย่างนม
ถึงเติบโตอย่างมาก
ลงทุนแมนจะเล่าให้ฟัง
╔═══════════╗
ไม่พลาดวิดีโอสาระน่ารู้จาก ลงทุนแมน 
กดติดตามที่ 
╚═══════════╝
a2 Milk ก่อตั้งขึ้นในปี 2000 ที่ประเทศนิวซีแลนด์ โดย Dr. Corran McLachlan นักวิทยาศาสตร์ชาวนิวซีแลนด์ และ คุณ Howard Paterson เกษตรกรโคนมชาวนิวซีแลนด์ เพื่อมาร่วมกันหาทางผลิตน้ำนมวัวที่ปราศจากโปรตีน A1
แล้วทำไมทั้งคู่ไม่ต้องการให้มีโปรตีน A1 ในน้ำนมวัว?
เพราะโปรตีน A1 ทำให้คนที่ดื่มนมวัวเข้าไปมักมีอาการปวดมวนท้อง รู้สึกปั่นป่วน ไม่สบายท้อง ปวดแน่นท้อง
ขณะที่โปรตีน A2 นั้น กลับมีลักษณะโครงสร้างคล้ายคลึงกับนมแม่ ทำให้คนที่ดื่มนมวัวที่มีเฉพาะโปรตีน A2 มักไม่พบปัญหาเรื่องการแพ้นมวัว
พอเรื่องเป็นแบบนี้ ทั้งคู่จึงต้องการพัฒนานมวัวที่มีเฉพาะโปรตีน A2 ขึ้นมา
โดยทั้งสองคนได้ทำการทดสอบทางพันธุกรรม เพื่อตรวจสอบว่า แม่วัวนั้นสามารถผลิตน้ำนมที่ปราศจากโปรตีน A1 ได้หรือไม่
ทั้งคู่ใช้เวลากว่า 3 ปี จนกระทั่งประสบความสำเร็จในการพัฒนาและผลิตนมวัวที่มีโปรตีน A2 ในปี 2003
ธุรกิจของ a2 Milk เติบโตในนิวซีแลนด์ก่อนที่จะเริ่มขยายไปยังออสเตรเลีย
ปัจจุบัน a2 Milk ขายสินค้าไปยังประเทศอื่นๆ อีก เช่น จีน ฮ่องกง มาเลเซีย สิงคโปร์ สหรัฐอเมริกา และสหราชอาณาจักร
ซึ่งหนึ่งในจุดเปลี่ยนที่เป็นการเติบโตที่สำคัญคือ เหตุการณ์อื้อฉาวเรื่องความปลอดภัยด้านอาหารของจีน จากนมผงปนเปื้อนสารเคมี ทำให้เด็กและทารกหลายพันคนต้องล้มป่วยและเสียชีวิตลงเมื่อปี 2008
นับจากนั้น ชาวจีนจำนวนมากจึงหันไปซื้อผลิตภัณฑ์นมที่มาจากต่างประเทศให้แก่ลูก โดยเฉพาะผลิตภัณฑ์นมจากออสเตรเลียและนิวซีแลนด์ที่ได้รับการยอมรับในแง่ของคุณภาพและความปลอดภัยสูงกว่า
เราลองมาดูสัดส่วนรายได้ของ a2 Milk ที่มาจากประเทศในเอเชียและจีน ซึ่งในช่วงที่ผ่านมานั้นมีการเติบโตอย่างต่อเนื่อง
ปี 2016 อยู่ที่ 11% ของรายได้รวม
ปี 2017 อยู่ที่ 16% ของรายได้รวม
ปี 2018 อยู่ที่ 25% ของรายได้รวม
a2 Milk เป็นบริษัทที่จดทะเบียนใน 2 ตลาด โดยเข้าจดทะเบียนในตลาดหลักทรัพย์ New Zealand's Exchange ของนิวซีแลนด์ ในปี 2004
ก่อนที่จะเข้าจดทะเบียนในตลาดหลักทรัพย์ Australian Securities Exchange ของออสเตรเลียในปี 2015
รายได้และกำไรของ The a2 Milk Company Limited
ปี 2016 รายได้ 10,080 ล้านบาท กำไร 870 ล้านบาท
ปี 2017 รายได้ 15,960 ล้านบาท กำไร 2,600 ล้านบาท
ปี 2018 รายได้ 25,400 ล้านบาท กำไร 5,400 ล้านบาท
ทั้งรายได้และกำไรเติบโตอย่างต่อเนื่อง โดยเฉพาะกำไรนั้นเติบโตกว่า 6 เท่าในระยะเวลาเพียง 3 ปี
การเติบโตของกำไรว่าน่าทึ่งแล้ว แต่มูลค่าบริษัทนั้นกลับเติบโตมากกว่า
วันแรกที่ a2 Milk เข้าซื้อขายในตลาดหลักทรัพย์ของออสเตรเลียนั้น มูลค่าบริษัทอยู่ที่ประมาณ 10,000 ล้านบาท
4 ปีต่อมา มูลค่าบริษัทเพิ่มขึ้นถึง 222,000 ล้านบาท หรือ 22 เท่า
เรื่องนี้ทำให้เห็นว่า ถ้าเราจับสินค้าที่ทุกคนบริโภคจำนวนมาก แล้วพัฒนาคุณภาพให้ตอบโจทย์คนเหล่านั้น มันก็หมายถึงขุมทรัพย์ขนาดใหญ่
เหมือนกรณีนี้ ที่ทำให้นมปราศจาก โปรตีน A1 ที่ทำให้คนปวดท้องเมื่อกินนมวัว
เมื่อทำได้ ก็จะประสบความสำเร็จได้เหมือนอย่าง a2 Milk..
----------------------
ไม่พลาดวิดีโอสาระน่ารู้จาก ลงทุนแมน 
กดติดตามที่ 
----------------------
References
-
-
-
-
-
-
-